ከ7 ሺህ ቶን በላይ የማር ምርት መገኘቱን የአማራ ክልል እንስሳት ሀብት ልማት ማስፋፊያ ኤጀንሲ አስታወቀ፡፡
ባሕር ዳር፡ ታኅሳስ 23/2012ዓ.ም (አብመድ) በሰሜን ጎንደር ዞን ዳባት ወረዳ አብጠራ ቀበሌ ነዋሪ የሆኑት ዲያቆን ባይለየኝ አሰማ በንብ ማነብ ሥራ ነው የሚተዳደሩት፡፡ ዲያቆን ባይለየኝ ለአማራ ብዙኃን መገናኛ ድርጅት እንደተናገሩት 110 ቀፎ ንብ አላቸው፤ 75 በዘመናዊ ቀፎና ቀሪዎቹ በሽግግርና በባህላዊ ቀፎ ናቸው፡፡ ከአንዱ ዘመናዊ ቀፎ እስከ 40 ኪሎ ግራም ማር ያገኛሉ፡፡ አሁን ባለው የገበያ ዋጋ አንዱን ኪሎ ግራም በሁለት መቶ ብር በመሸጥ ገቢ እያገኙ መሆኑን አስረድተዋል፡፡ ዲያቆን ባይለየኝ ሙሉ መተዳደሪያቸው ከማር ምርት የሚያገኙት ገቢ ነው፡፡ በዚህ ሥራቸው ደስተኛ ናቸው፡፡ ዘመናዊ ቀፎ፣ የማር ማጣሪያና መሰል የዘርፉ ቴክኖሎጂዎችን ይጠቀማሉ፡፡ በቀጣይ ማር የማሸግ እና የማከፋፈል እቅድም አላቸው፡፡